Rokovací poriadok
Bezpečnostnej rady Slovenskej republiky

(schválený dňa 9. novembra 2004 na 8. zasadnutí Bezpečnostnej rady Slovenskej republiky)

Čl. 1
Úvodné ustanovenia

(1)  Rokovací poriadok sa vydáva podľa čl. 8 Štatútu Bezpečnostnej rady Slovenskej republiky.

Čl. 2
Zasadnutie Bezpečnostnej rady Slovenskej republiky

(1)  Zasadnutia bezpečnostnej rady zvoláva a vedie podľa schváleného plánu práce bezpečnostnej rady jej predseda a počas jeho neprítomnosti jej podpredseda (ďalej len „predsedajúci“). Podľa naliehavosti riešenia otázok prislúchajúcich do kompetencie bezpečnostnej rady a na dôvodné návrhy jej členov predsedajúci môže zvolať jej mimoriadne zasadnutie. Navrhnúť zvolanie Bezpečnostnej rady Slovenskej republiky a zúčastňovať sa na jej zasadnutiach má právo aj prezident Slovenskej republiky.

(2)  Bezpečnostná rada je uznášaniaschopná, ak je na jej zasadnutí prítomná nadpolovičná väčšina všetkých členov. 

(3)  Ak na zasadnutí bezpečnostnej rady nie je prítomná nadpolovičná väčšina jej členov, predsedajúci vyhlási, že bezpečnostná rada nie je uznášaniaschopná, zruší jej zasadnutie a zároveň určí jeho budúci termín. 

(4)  Zasadnutia bezpečnostnej rady sú neverejné. Účasť jej členov na zasadaní je nezastupiteľná. 

(5)  Ak sa člen bezpečnostnej rady nemôže zúčastniť na jej zasadnutí, je povinný najneskôr dva dni pred zasadnutím písomne požiadať jej predsedu o uvoľnenie. 

(6)  Účastníci zasadnutia bezpečnostnej rady potvrdzujú svoju prítomnosť na ňom podpisom na prezenčnej listine. 

(7)  K jednotlivým bodom programu zasadnutia bezpečnostnej rady sa spravidla na návrh predkladateľa a so súhlasom predsedajúceho zúčastnia pri prerokúvaní konkrétnych materiálov osoby, ktoré uvedený materiál vypracovali, alebo sa na ňom podieľali, prípadne osoby ako aj ďalšie osoby, ktoré môžu prispieť k správnemu posúdeniu prerokúvaných vecí. Rokovania sa taktiež zúčastňujú tajomník bezpečnostnej rady a zamestnanci kancelárie bezpečnostnej rady, ktorí spracúvajú zvukový a následne písomný záznam zo zasadnutia bezpečnostnej rady. 

(8)  Všetky žiadosti adresované predsedovi bezpečnostnej rady (ospravedlnenia neúčasti, návrh zaradenia materiálu, žiadosť o odloženie prerokúvania materiálu, prizvanie osôb na rokovanie...) sa zasielajú cestou kancelárie bezpečnostnej rady. 
Čl. 3
Materiály na rokovanie bezpečnostnej rady

(1)  Bezpečnostná rada rokuje a rozhoduje na základe písomných materiálov (návrhov, správ, koncepcií, informácií a pod.) predložených jej členmi, ďalšími ministrami, vedúcimi ostatných ústredných orgánov štátnej správy Slovenskej republiky a vedúcimi ostatných štátnych orgánov, predstaviteľmi miestnej štátnej správy, vyšších územných celkov a svojich výborov prípadne zriadených odborných pracovných skupín. 

(2)  Predkladateľ materiálu na rokovanie bezpečnostnej rady okrem písomného vyhotovenia materiálu predloží kancelárii bezpečnostnej rady správu a návrh uznesenia aj v elektronickej forme.

(3)  Pri príprave a predkladaní materiálov na rokovanie bezpečnostnej rady sa postupuje podľa „smernice“, ktorá je prílohou tohto rokovacieho poriadku. 

Čl. 4
Priebeh rokovania bezpečnostnej rady

(1)  Po otvorení zasadnutia bezpečnostnej rady a zistení, že rada je uznášaniaschopná, nechá predsedajúci schváliť návrh programu rokovania. 

(2)  Každý člen bezpečnostnej rady môže navrhnúť doplnenie programu rokovania, zmenu poradia jednotlivých bodov alebo vypustenie niektorých bodov z programu rokovania. O takomto návrhu rozhodne predsedajúci bez rozpravy. 

(3)  Materiál zaradený do programu rokovania bezpečnostnej rady uvedie predkladateľ úvodným slovom. Ak materiál predkladajú viacerí predkladatelia, uvedie ho predkladateľ uvedený na prvom mieste, ktorý zodpovedá i za jeho predloženie na rokovanie. 

(4)  Úvodné slovo sa má obmedziť na stručné odôvodnenie účelu predkladaného materiálu a informáciu o súčasnom stave veci. Úvodné slovo má obsahovať aj informáciu o prípadnom neodstránenom rozpore s iným rezortom alebo subjektom, resp. výborom bezpečnostnej rady. V úvodnom slove sa nemá opakovať obsah písomného materiálu. Predkladateľ sa môže vzdať svojho úvodného slova.

(5)  Materiál môže uviesť v zastúpení predkladateľa aj ním poverený zástupca, ktorý pripravoval predkladaný materiál. Takýto postup je prípustný počas ospravedlnenej neprítomnosti predkladateľa, ale len so súhlasom predsedajúceho. 

(6)  Stanovisko príslušného výboru bezpečnostnej rady k prerokúvanému materiálu predloží jeho predseda, ak ho predsedajúci vyzve.

(7)  Ku každému bodu programu rokovania bezpečnostnej rady môžu jej členovia po uvedení materiálu klásť predkladateľovi otázky týkajúce sa tohto materiálu. 

(8)  Po zodpovedaní otázok predkladateľom nasleduje rozprava, v ktorej členovia bezpečnostnej rady v poradí, v akom sa do nej prihlásili, zaujmú k prerokúvanej veci stanovisko. 

(9)  So súhlasom predsedajúceho môžu členovia bezpečnostnej rady zaujať stanovisko k prerokúvanej veci v rozprave aj opakovane, a to až dovtedy, kým predsedajúci neukončí rozpravu. 

(10)  V rozprave môžu so súhlasom predsedajúceho zaujať stanovisko k prerokúvanej veci, najmä predniesť svoje pripomienky, vysvetlenia a návrhy aj ostatní prizvaní účastníci zasadania. 

(11)  Predkladateľ v záverečnom slove reaguje na stanoviská prednesené v rozprave. 

(12)  Ak sa k prerokúvanému materiálu navrhuje podstatná zmena návrhu uznesenia, napr. z hľadiska rozsahu úloh alebo dôsledkov na štátny rozpočet, môže predkladateľ materiálu požiadať o stiahnutie predloženého materiálu zo zasadania bezpečnostnej rady. 

Čl. 5
Rozhodovanie bezpečnostnej rady

(1)  Bezpečnostná rada rozhoduje o prerokúvaných veciach spravidla formou uznesenia, ktorého konečné znenie formuluje predsedajúci. Uznesenie bezpečnostnej rady sa vyhotovuje v písomnej aj elektronickej forme

(2)  Uznesenie bezpečnostnej rady uvádza podrobne čl. 6 prílohy tohto rokovacieho poriadku .

(3)  Na prijatie uznesenia alebo iného rozhodnutia bezpečnostnej rady je potrebný súhlas nadpolovičnej väčšiny všetkých jej členov. 

(4)  Po ukončení rozpravy a záverečnom slove predkladateľa prednesie predsedajúci návrh uznesenia bezpečnostnej rady, pričom prihliada na stanoviská prednesené v rozprave. 

(5)  Ak boli k návrhu uznesenia bezpečnostnej rady prednesené pozmeňovacie návrhy, dá predsedajúci o nich hlasovať v poradí, v akom boli podané. Ak prijatý pozmeňovací návrh vylučuje ďalšie pozmeňovacie návrhy, o týchto sa už nehlasuje. 

(6)  Ak sú potrebné ďalšie rokovania jednotlivých členov na zjednotenie stanovísk k návrhu uznesenia bezpečnostnej rady, predsedajúci na návrh predkladateľa preruší jej rokovanie o predmetnom návrhu spravidla do budúceho rokovania bezpečnostnej rady.

(7)  Ak ide o osobitne závažnú alebo zložitú vec, môže bezpečnostná rada poveriť niektorých svojich členov, aby vypracovali návrh na jej rozhodnutie aj za prípadnej účasti expertov. 

(8)  Rozhodnutie organizačnej a operatívnej povahy, vzatie informatívneho materiálu na vedomie alebo iné jednoduché, stručné rozhodnutie sa zapisuje len do záznamu zo zasadnutia. 

(9)  Vykonať vecnú zmenu uznesenia bezpečnostnej rady možno len so súhlasom bezpečnostnej rady. Opravu písomných chýb a iných zrejmých administratívnych nesprávností v uznesení môže vykonať kancelária bezpečnostnej rady oznámením o oprave uznesenia bezpečnostnej rady samostatne alebo na podnet k veci príslušných orgánov.

(10)  Ak nejde o osobitne závažnú alebo zložitú vec môže predsedajúci požiadať členov bezpečnostnej rady, aby o návrhu na rozhodnutie bezpečnostnej rady rozhodli aj mimo jej schôdze (formou per rollam). Ak však niektorý z členov uplatní k návrhu zásadné pripomienky alebo s ním nesúhlasí, o návrhu sa musí rozhodnúť na rokovaní bezpečnostnej rady. 

(11)  Rozhodovanie per rollam nie je prípustné, ak bezpečnostná rada v čase vojny, vojnového stavu alebo výnimočného stavu za podmienok a v rozsahu ustanovenom v čl. 8 ods. 3  ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení zákona č. 113/2004 Z. z. vykonáva ústavné právomoci vlády Slovenskej republiky.

Čl. 6
Záznamy zo zasadnutia bezpečnostnej rady

(1)  Z priebehu zasadnutia bezpečnostnej rady sa vyhotovuje zvukový záznam.  Zo zvukového záznamu vyhotoví kancelária bezpečnostnej rady vecný písomný záznam. Ako príloha sa uvedú všetky prijaté uznesenia. 

(2)  Každý člen bezpečnostnej rady má právo, ak o to požiada, aby sa jeho odlišné stanovisko alebo výhrady k prerokúvanému materiálu, k prijatému programu rokovania alebo jej uzneseniu, uviedlo v písomnom zázname zo zasadnutia. 

(3)  Spracovaný písomný záznam zo zasadnutia vyhotovuje kancelária bezpečnostnej rady do 10 kalendárnych dní odo dňa zasadnutia a podpisom ho schvaľuje predsedajúci.

(4)  Uznesenia bezpečnostnej rady zasiela jej členom a predsedom jej výborov kancelária bezpečnostnej rady bezodkladne po schválení predsedajúcim.

(5)  Výpisy z uznesení bezpečnostnej rady sa v prípade potreby zasielajú aj vedúcim ústredných orgánov štátnej správy, ostatným ústredným orgánom štátnej správy, iným štátnym orgánom, miestnej štátnej správe a vyšším územným celkom.

(6)  Zvukový záznam z priebehu rokovania si môžu vypočuť účastníci rokovania bezpečnostnej rady, zamestnanci kancelária bezpečnostnej rady, ktorí spracúvajú písomný záznam a predkladateľom materiálu poverené osoby, ak sa potrebujú oboznámiť s pripomienkami a prijatými závermi k materiálu. Ustanovenia osobitného zákona1) nie sú dotknuté.

(7)  Spôsob vyhotovovania zvukového záznamu, jeho úschovu, sprístupňovanie a ďalšie okolnosti týkajúce sa zvukového záznamu upraví riaditeľ kancelárie v súlade s ustanoveniami osobitného zákona1). 

Čl. 7
Tajomník bezpečnostnej rady 

(1) Funkciu tajomníka bezpečnostnej rady vykonáva riaditeľ kancelárie bezpečnostnej rady, ktorý za výkon tejto funkcie zodpovedá predsedovi bezpečnostnej rady. Pri plnení úloh vyplývajúcich z tejto funkcie sa riadi pokynmi predsedu bezpečnostnej rady.

(2) Tajomník bezpečnostnej rady plní najmä tieto úlohy:
a)	zabezpečuje administratívno-technické úlohy spojené s prípravou zasadnutia bezpečnostnej rady. Kontroluje v zmysle „smernice...“ materiály predkladané na zasadnutie bezpečnostnej rady. 
b)	zabezpečuje a osobne sa podieľa na vypracovaní súhrnných stanovísk k predkladaným materiálom pre predsedu a podpredsedu bezpečnostnej rady,
c)	zúčastňuje sa na zasadnutiach bezpečnostnej rady, 
d)	pripravuje návrh komuniké zo zasadnutia bezpečnostnej rady,
e)	vyhotovuje písomný záznam zo zasadnutia bezpečnostnej rady, ktoré spolu s prijatými uzneseniami predkladá na schválenie predsedovi bezpečnostnej rady,
f)	zodpovedá za zaslanie prijatých uznesení bezpečnostnej rady dotknutým subjektom,
g)	navrhuje predsedovi bezpečnostnej rady prerokovanie bezpečnostnej situácie  v jednotlivých krajoch na základe návrhu bezpečnostnej rady kraja v súlade s čl. 9 ods. 2 Ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu
h)	navrhuje vedúcemu Úradu vlády SR vykonanie kontrol súvisiacich s výkonom štátnej správy u vykonávateľov úloh vyplývajúcich z uznesení bezpečnostnej rady, 
i)	podieľa sa na odbornej príprave prednostov krajských úradov, súvisiacej s výkonom funkcie predsedu bezpečnostnej rady kraja organizovanou Ministerstvom vnútra SR,
j)	koordinuje prípravu plánu práce bezpečnostnej rady na kalendárny rok. 

Čl. 8
Sprístupňovanie informácií súvisiacich s rokovaním bezpečnostnej rady

(1)  Podávať informácie o priebehu rokovania bezpečnostnej rady môžu jej predseda a členovia. Komuniké z rokovania, po jeho chválení predsedajúcim vydáva kancelária bezpečnostnej rady prostredníctvom tlačového a informačného odboru Úradu vlády SR.

(2)  Na webovej stránke bezpečnostnej rady je uverejňovaný program, výpis zo záznamu a prijaté uznesenia len v takom rozsahu, aby nedošlo k porušeniu ochrany utajovaných skutočností.

Čl. 9
Zrušovacie ustanovenie

	Zrušuje sa rokovací poriadok Bezpečnostnej rady Slovenskej republiky a smernica na prípravu a predkladanie materiálov na rokovanie Bezpečnostnej rady Slovenskej republiky, ktoré boli schválené na prvom zasadnutí Bezpečnostnej rady konaného dňa 18. septembra 2002.

Čl. 10
Záverečné ustanovenie

Tento rokovací poriadok bezpečnostnej rady nadobúda účinnosť dňom schválenia plénom bezpečnostnej rady.

Príloha č. 1	Smernica na prípravu a predkladanie materiálov na rokovanie Bezpečnostnej rady Slovenskej republiky  (textová časť) ................................................	8 listov

Príloha č. 2	Vzor obalu materiálu pre rokovanie Bezpečnostnej rady SR ...................	1 list

Príloha č. 3	Vzor uznesenia Bezpečnostnej rady SR ...................................................	1 list

Príloha č. 4	Vzor stanoviska výboru Bezpečnostnej rady SR pre.................................	1 list

Príloha č. 5	Vzor obalu materiálu pre rokovanie vlády SR .........................................	1 list

Príloha č. 6	Vzor uznesenia vlády SR .........................................................................	1 list

	Prílohy sú uverejnené na tejto internetovej stránke aj samostatne pod názvom  „Smernica na prípravu a predkladanie materiálov na rokovanie BR SR“